የውጭ ኩባንያዎችን በቤቶች ግንባታ ለማሳተፍ ለሚኒስትሮች ምክር ቤት ምክረ ሐሳብ ሊቀርብ ነው
ጠቅላይ ሚኒስትር ዓብይ አህመድ (ዶ/ር) ባቋቋሙት ካቢኔ አባል ሆነው ወደ ፌዴራል መንግሥት የመጡት የከተማ ልማትና ቤቶች ሚኒስትሩ አቶ ጃንጥራር ዓባይ፣ የውጭ አገር ኩባንያዎች በኮንዶሚኒየም ቤቶች ግንባታ እንዲሳተፉ ለሚኒስትሮች ምክር ቤት ምክረ ሐሳብ ሊያቀርቡ መሆኑ ታወቀ፡፡ቀደም ሲል በአዲስ አበባ እየተካሄደ የሚገኘው የኮንዶሚኒየም ቤቶች ግንባታ እየተጓተተ በመሆኑና የኅብረተሰቡ የመኖሪያ ቤት ጥያቄ የዚያኑ ያህል አይሎ ስለነበር፣ የውጭ አገር ኮንትራክተሮችን ለማሳተፍ ታቅዶ  የጨረታ ሒደት ተጀምሮ ነበር፡፡ነገር ግን በውጭ ምንዛሪ አጠቃቀም ምክንያት የጨረታ ሒደቱ የተቋረጠ ሲሆን፣ በቅርቡ የኢንዱስትሪ ሚኒስትር ሆነው የተሾሙት አምባቸው መኰንን (ዶ/ር) የተቋረጠውን የውጭ ኩባንያዎች የማሳተፍ ጉዳይ በድጋሚ ወደ ውይይት እንደሚያመጡ ለሪፖርተር ገልጸው ነበር፡፡እሳቸው ይኼንን ጉዳይ ጀምረውት የነበረ ቢሆንም፣ ወደ ኢንዱስትሪ ሚኒስቴር በመዛወራቸው ዕቅዱን ሳያሳኩ ቀርተዋል፡፡ ነገር ግን ቀደም ሲል የአማራ ክልል ቤቶችና ኮንስትራክሽን ቢሮ ኃላፊ፣ በኋላም የአማራ ክልል መንገድና ትራንስፖርት ቢሮ ኃላፊ ሆነው ሲሠሩ የቆዩት አቶ ጃንጥራር ወደ ፌዴራል በመምጣት የከተማ ልማትና ቤቶች ሚኒስቴር ሆነው በመሾማቸው፣ ይኼንን በይደር የቆየ የውጭ ኩባንያዎች በኮንዶሚኒየም ቤቶች ግንባታ የማሳተፍ ጉዳይ በድጋሚ እንደተመለከቱት ለጉዳዩ ቅርበት ያላቸው የሚኒስቴሩ ምንጮች ለሪፖርተር ገልጸዋል፡፡በእርግጥ አቶ ጃንጥራር ሚኒስቴሩን ሲረከቡ ከቀረቡላቸው ዋና ዋና ጉዳዮች የመጀመርያው የተጓተተው የመኖሪያ ቤቶች ግንባታ፣ ሁለተኛው ያለውጤታማ ጉዞ ስምንት ዓመታት ያስቆጠረው የመሬት ካዳስተር ምዝገባ፣ ሦስተኛው የሥራ ዕድል ፈጠራ፣ አራተኛው የከተሞች አገልግሎት አሰጣጥ ጉዳዮች ናቸው፡፡ ምንጮች እንደገለጹት፣ አራቱም ጉዳዮች ወሳኝ ቢሆኑም፣ በተለይ የመኖሪያ ቤት ፍላጎት ከግንባታ መጓተት ጋር ተደምሮ በሚኒስቴሩ ትልቅ ትኩረት አግኝቷል፡፡ በዚህ መሠረት አቶ ጃንጥራር የውጭ ኩባንያዎችን በኮንዶሚኒየም ቤቶች ግንባታ ለማሳተፍ የታቀደውን ዕቅድ መቀባላቸውን የገለጹት ምንጮች፣ የተሟላ ምክረ ሐሳብ እንዲዘጋጅ እያደረጉ መሆኑንም አክለዋል፡፡የተጠቃለለውን ምክረ ሐሳብ በቅርቡ ለሚኒስትሮች ምክር ቤት ለማቅረብ ዝግጅት እየተደረገ መሆኑም ተገልጿል፡፡የቤቶች ግንባታ በተለይም የ20/80 እና የ40/60 ቤቶች ግንባታ በአገር በቀል ኮንትራክተሮች አቅም ማነስ፣ በፋይናንስ አቅርቦት መዛባት፣ በውጭ ምንዛሪ አቅርቦት ችግርና በተለያዩ ተዛማጅ ጉዳዮች ምክንያት እጅግ እየተጓተተ መሆኑን በተደጋጋሚ መዘገባችን አይዘነጋም፡፡ተመዝግበው የሚጠባበቁ ነዋሪዎች እየቆጠቡ የሚገኙት ገንዘብ ዋጋ ሊኖረው እንደሚገባ ተደጋጋሚ ጥያቄዎች ሲያቀርቡም ቆይተዋል፡፡ በዚህ ጉዳይ ላይ አቶ ጃንጥራር አስተያየት እንዲሰጡ የተደረገው ጥረት ጊዜ እንደሌላቸውና በሌላ ጊዜ አስተያየት እንደሚሰጡ በመግለጻቸው አልተሳካም፡፡